RO Jurnalul Ofícial al Uniunii Europene 232

31972R0845



JURNALUL OFÍCIAL AL UNIUNII EUROPENE

REGULAMENTUL (CEE) NR. 845/72 AL CONSILIULUI

din 24 aprilie 1972

de stabilire a unor măsuri speciale de încurajare a creșterii viermilor de mătase

COMISIA COMUNITĂȚILOR EUROPENE,

având în vedere Tratatul de instituire a Comunității Economice Europene, în special articolul 43,

având în vedere propunerea Comisiei,

având în vedere avizul Adunării parlamentare,

având în vedere avizul Comitetului Economic și Social,

întrucât Regulamentul (CEE) nr. 827/68 al Consiliului din 28 iunie 1968 privind organizarea comună a piețelor anumitor produse enumerate în anexa II la tratat (1) stabilește măsurile care reglementează schimburile cu viermi de mătase și ouă de viermi de mătase fără a prevedea, totuși, măsuri de sprijin în interiorul Comunității; întrucât creșterea viermilor de mătase are importanță pentru economia anumitor regiuni din Comunitate; întrucât această activitate este o sursă de venit suplimentar pentru fermierii din aceste regiuni; întrucât, în consecință, este necesar să se adopte măsuri care să contribuie la asigurarea unui venit echitabil pentru crescătorii de viermi de mătase;

întrucât, în acest scop, este necesar să se adopte măsuri pentru a facilita adaptarea ofertei la cerințele pieței și trebuie acordat un ajutor pentru creșterea viermilor de mătase care să înlocuiască toate ajutoarele naționale pentru viermii de mătase; întrucât, având în vedere trăsăturile caracteristice ale creșterii viermilor de mătase, este necesar să se prevadă pentru acest ajutor un sistem de fixare forfetară pe cutie de ouă de viermi de mătase folosite;

întrucât este necesar să se prevadă răspunderea financiară a Comunității pentru cheltuielile suportate de statele membre ca urmare a obligațiilor rezultate din aplicarea prezentului regulament, în conformitate cu dispozițiile de reglementare privind finanțarea politicii agricole comune,

ADOPTĂ PREZENTUL REGULAMENT:

Articolul 1

(1) Pentru a încuraja inițiativele profesionale și interprofesionale, care să faciliteze adaptarea ofertei la cerințele pieței, pot fi luate măsuri comunitare pentru îmbunătățirea calității cu privire la viermii de mătase care intră sub incidența poziției 01.06 C din Tariful Vamal Comun și cu privire la ouăle de viermi de mătase care intră sub incidența poziției 05.15 B din Tariful Vamal Comun.

(2) Dispozițiile alineatului (1), în măsura în care acestea se referă la obiectivele prevăzute la articolul 39 alineatul (1) litera (a) din tratat, se pot aplica în cadrul acțiunilor comune, în sensul articolului 6 alineatul (1) din Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (2).

Articolul 2

(1) Începând din anul de creștere 1972/1973, se acordă ajutor pentru viermii de mătase crescuți în Comunitate. Acest ajutor, cu o valoare uniformă în întreaga Comunitate, este stabilit anual înainte de 1 august pentru anul de creștere care începe în următorul an calendaristic. Totuși, valoarea ajutorului ce urmează să fie acordat pentru anul de creștere 1972/1973 se stabilește înainte de 1 iunie 1972.

(2) Valoarea ajutorului se stabilește pe cutie cu ouă de viermi de mătase la un nivel care ajută la asigurarea unui venit corect pentru crescătorii de viermi de mătase, luându-se în considerare situația pieței de gogoși și mătase brută, tendințele previzibile pe această piață și politica de import.

Ajutorul se acordă crescătorilor de viermi de mătase pentru fiecare cutie cu ouă de viermi de mătase folosite, cu condiția ca:

— cutiile să conțină o cantitate minimă de ouă, care urmează să fie determinată și

— viermii să fi fost crescuți în mod corespunzător.

(3) Valoarea ajutorului se stabilește în conformitate cu procedura prevăzută la articolul 43 alineatul (2) din tratat.

(4) Consiliul, hotărând la propunerea Comisiei, în conformitate cu procedura de vot prevăzută la articolul 43 alineatul (2) din tratat, adoptă normele generale de aplicare a prezentului articol.

(5) Normele de aplicare a prezentului articol se adoptă în conformitate cu procedura prevăzută la articolul 12 din Regulamentul (CEE) nr. 1308/70 al Consiliului din 29 iunie 1970 privind organizarea comună a piețelor în sectorul inului și al cânepei (3).

Articolul 3

Anul de creștere a viermilor de mătase începe la 1 aprilie în fiecare an calendaristic și se sfârșește la 31 martie în următorul an calendaristic.

Articolul 4

Statele membre și Comisia își comunică reciproc datele necesare pentru aplicarea prezentului regulament. Datele ce trebuie comunicate se stabilesc în conformitate cu procedura prevăzută la articolul 12 din Regulamentul (CEE) nr. 1308/70.

Modalitățile de comunicare și difuzare a acestor date se adoptă în conformitate cu aceeași procedură.

Articolul 5

Dispozițiile care reglementează finanțarea politicii agricole comune se aplică regimului produselor prevăzute la articolul 1.

Articolul 6

Prezentul regulament intră în vigoare în a treia zi de la data publicării în Jurnalul Oficial al Comunităților Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Luxemburg, 24 aprilie 1972. Pentru Consiliu Președintele G. THORN

(1) JO L 151, 30.6.1968, p. 16.

(2) JO L 94, 28.4.1970, p. 13.

(3) JO L 146, 4.6.1970, p. 1.